Komisijos komunikatas - Regionų ekonominiai pokyčiai {SEK(2006) 1432} /* KOM/2006/0675 galutinis */





[pic] | EUROPOS BENDRIJŲ KOMISIJA | Briuselis, 8.11.2006 KOM(2006) 675 galutinis KOMISIJOS KOMUNIKATAS REGIONŲ EKONOMINIAI POKYČIAI {SEK(2006) 1432} KOMISIJOS KOMUNIKATAS REGIONŲ EKONOMINIAI POKYČIAI . „Ekonominės reformos vyksta, Europa žengia pirmyn. Jei dėsime dvigubai daugiau pastangų, atnaujinta Lisabonos strategija tikrai taps esminiu postūmiu skatinant augimą ir darbo vietų kūrimą Europoje. Metas judėti sparčiau.“ José-Manuel Durão Barroso 2006 m. sausio 25 d. | „Europos Vadovų Taryba palankiai vertina Komisijos komunikatą „Metas judėti sparčiau“. Ji ragina Tarybą, Komisiją ir valstybes nares rengti praktinius patirties mainus.“ Europos Vadovų Taryba 2006 m. kovo 24 d. | Santrauka 2007−2013 m. laikotarpiu Komisija, bendradarbiaudama su valstybėmis narėmis, ketina sutelkti dvi dabartines Europos regioninės politikos priemones, t. y. tarpregioninį bendradarbiavimą ir miestų plėtros tinklo programą, siekiant nustatyti geriausią ekonomikos modernizavimo ir konkurencingumo didinimo praktiką. Naujoji iniciatyva vadinsis „Regionų ekonominiai pokyčiai“, ji stiprins Europos sanglaudos politikos indėlį siekiant atnaujintos Lisabonos darbotvarkės tikslų. Bendras jos biudžetas sieks apie 375 mln. EUR.Pagal naująją iniciatyvą tarpregioninis bendradarbiavimas ir miestų plėtros tinklo programa toliau bus tęsiami. Savanoriškai dalyvaujančių valstybių narių, regionų ir miestų tinklai pasirinks juos dominančias su plėtra susijusias temas ir plėtos jas per bendrus tinklus, iš dalies finansuojamus iš Europos regioninio plėtros fondo (ERPF). Dalyvaujančios valstybės narės, regionai ir miestai ir toliau vaidins svarbų iniciatorių vaidmenį tinklo valdyme ir veikloje. 2007−2013 m. naujovė bus tai, kad Komisija pati siūlys tinklams įvairias temas, susijusias su ekonomikos modernizavimu ir atnaujinta Lisabonos darbotvarke. Valstybėms narėms, regionams arba miestams nusprendus toliau plėtoti šias temas, jiems bus suteikta galimybė glaudžiau bendradarbiauti su Komisija. Antra didelė naujovė − į iniciatyvą „Regionų ekonominiai pokyčiai“ įtraukti galimybę siekti spartesnių pokyčių. Komisijai tai suteiks galimybę imtis pagrindinio vaidmens išbandant atrinktas idėjas ir siekiant jas sparčiai skleisti per Europos regioninės politikos programas, remiamas iš ERPF, t. y. per pagrindines programas. Pagal atrinktas temas bus kuriami savanoriški tinklai, už jų valdymą ir rezultatų apibendrinimą bus atsakinga Komisija. Tai suteiks Komisijai galimybę analizuoti ekonomikos modernizavimo idėjas pagal atrinktas temas. Komisijos tarnybos bendromis pastangomis atrinks temas ir bus atsakingos už programų valdymą. Kitomis dviem naujovėmis bus siekiama stiprinti komunikaciją ir geriausios praktikos rezultatų, ypač susijusių su projektais, kurie daug prisideda prie Europos Sąjungos darbo vietų kūrimo ir augimo darbotvarkės, sklaidą. Pirmoji naujovė − metinė iniciatyvos „Regionų ekonominiai pokyčiai“ konferencija, kuri bus rengiama tuo pačiu metu kaip ir pavasario Europos Vadovų Tarybos susitikimas − 2007 m. kovo mėn. Konferencija turės savo tinklalapį ir leidinius. Antroji naujovė − metinio apdovanojimo už geriausias projekto idėjas įvairiose ekonomikos modernizavimo srityse įsteigimas. Be to, siūloma, kad su iniciatyva „Regionų ekonominiai pokyčiai“ susijusi informacija, prireikus, būtų pateikiama Europos Vadovų Tarybai, įtraukiant ją į Komisijos metines pažangos ataskaitas apie atnaujintą Lisabonos darbotvarkę. Komisijos tarnybos, valstybės narės, regionai ir miestai bendromis pastangomis sieks teikti kuo didesnę paramą iniciatyvai „Regionų ekonominiai pokyčiai“ ir galimybei siekti spartesnių pokyčių. Numatoma, kad pirmieji teminiai tinklai pradės veikti iki 2006 m. pabaigos. Įžanga 1. Europos sanglaudos politika siekiama atsakyti į pirmininko J. M. Barroso 2006 m. sausio mėn. mestą iššūkį, jog siekiant skatinti augimą ir kurti daugiau bei geresnių darbo vietų, reikia „judėti sparčiau“. Per devynis mėnesius nuo šio raginimo, kad Europos Sąjunga turėtų dėti dvigubai daugiau pastangų modernizuojant ekonomiką, valstybės narės, regionai ir miestai, glaudžiai bendradarbiaudami su Komisija, ėmė intensyviai rengtis naujoms plėtros programoms, kurios bus vykdomos iki 2013 m. Pagal šias programas bus skirta 350 mlrd. EUR Bendrijos paramos, dar 150 mlrd. EUR bendro finansavimo būdu investuos nacionaliniai valstybiniai ir privatūs šaltiniai. Komisija patvirtins programas pirmoje 2007 m. pusėje. 2. Šios programos vainikuos daugelį veiksmų, kurių jau anksčiau ėmėsi Komisija, siekdama užtikrinti, kad ši 500 mlrd. EUR investicija padėtų sutelkti Bendrijos paramą ekonomikos modernizavimui ir konkurencingumo stiprinimui. - Komisija, pritariant Europos Vadovų Tarybai, glaudžiai susiejo Europos sanglaudos politikos teisinio reguliavimo sistemą ir atnaujintą Lisabonos darbotvarkę, nustatydama aiškią jungtį tarp regioninės ekonominės konvergencijos ir ekonomikos modernizavimo. - Komisija, siekdama padėti valstybėms narėms ir jų regionams sutelkti sanglaudos politikos lėšas, skiriamas investicijoms į modernizavimą, iš Europos regioninės plėtros fondo (ERPF), Europos socialinio fondo (ESF) ir Sanglaudos fondo, iškėlė kiekybinių tikslų idėją. Šios lėšos bus koncentruojamos skiriant 60 % investicijų skurdžiausių regionų modernizavimui 2007−2013 m. laikotarpiu. Visiems kitiems regionams numatyta 75 % parama. ES 10 valstybėms narėms neprivaloma siekti 60 % tikslo, tačiau kelios jų jau pareiškė norą laikytis šio reikalavimo. - Taryba patvirtino Bendrijos sanglaudos politikos strategines gaires, kuriose dėmesys skiriamas trims su modernizavimu susijusiems prioritetams, ir išsamias gaires dėl investicijų į miestų plėtrą. Visais šiais Komisijos sprendimais valstybės narės, regionai ir miestai raginami investuoti į ekonominės konvergencijos programas, kurios sukurs didžiausią pridėtinę vertę modernizuojant ekonomiką ir didinant konkurencingumą. Šie sprendimai padeda sparčiau judėti įgyvendinant Europos sanglaudos politiką. Tačiau galima padaryti dar daugiau. Iniciatyva „Regionų ekonominiai pokyčiai“ ir galimybė siekti spartesnių pokyčių 3. Regioninės konvergencijos ir konkurencingumo bei užimtumo programos, pagal kurias Europos sanglaudos politikai skiriamos lėšos iš ERPF ir ESF, yra valdomos decentralizuotu būdu bei laikantis subsidiarumo principo. Valstybės narės, regionai ir miestai patys sprendžia, kurioms priemonėms bus skiriamos ERPF ir ESF lėšos 2007−2013 m. laikotarpiu. Įgyvendinant iniciatyvą „Regionų ekonominiai pokyčiai“, bus siekiama nustatyti geriausią ekonomikos modernizavimo praktiką, ypač susijusią su projektais, kurie daug prisideda prie Europos Sąjungos darbo vietų kūrimo ir augimo darbotvarkės, ir skleisti šią patirtį visiems regionams, siekiant skatinti jų augimą ir mažinti ekonominius skirtumus. Todėl iniciatyvai teks svarbus vaidmuo įgyvendinant Bendrijos sanglaudos politikos strategines gaires, kuriose pabrėžiama bendrų plėtros strategijų įgyvendinimo nacionaliniu, regionų ir vietos lygiu svarba, ir gaires dėl tinklų kūrimo, ypač siekiant užtikrinti, kad būtų keičiamasi nacionalinių ir regioninių sanglaudos programų idėjomis[1]. Tai bus ypač svarbu toms valstybėms narėms ir regionams, kurie labiausiai atsilieka nuo Europos Sąjungos vidurkio. Iniciatyva „Regionų ekonominiai pokyčiai“ sutelks dvi dabartines Europos regioninės politikos priemones, t. y. tarpregioninio bendradarbiavimo programą ir miestų plėtros tinklo programą, siekiant plėtoti Komisijos nustatytas ekonomikos plėtros temas pagal Bendrijos sanglaudos politikos strategines gaires. Iniciatyva bus įgyvendinama atsižvelgiant į naująjį Europos teritorinio bendradarbiavimo tikslą[2]. Abiejų priemonių biudžetas 2007−2013 m. sieks 375 mln. EUR. 4. Iniciatyva „Regionų ekonominiai pokyčiai“ bus įvesta keletas naujovių. - Regionai ir miestai toliau galės naudotis galimybe kurti ir valdyti savo tinklus. Siekiant susieti Europos Sąjungos politikos kryptis su modernizavimo darbotvarke jie bus raginami atsižvelgti į pasirinktas temas. Komisija, bendradarbiaudama su valstybėmis narėmis ir bendromis savo tarnybų pastangomis, atrinks plėtotinas temas (žr. 14−16 dalis ir Komisijos tarnybų darbo dokumentą, SEC(2006) 1432). - Nauja galimybė siekti spartesnių pokyčių suteiks pagrindą analizuoti komisarų ir jų tarnybų pateikiamas politines idėjas. Naudojantis šia spartesnių pokyčių galimybe Komisija bus pagrindinė iniciatorė siekiant kurti savanoriškus regionų ir miestų tinklus bei valdyti programas (žr. 7 ir 8 dalis). - Teminę plėtrą ir pagrindines Europos regioninės politikos programas susies abipusė jungiamoji grandis. Ši abipusė jungiamoji grandis padės sparčiai skleisti ir įtraukti į pagrindines programas tuos projektus, kuriems buvo skirta parama iš iniciatyvos „Regionų ekonominiai pokyčiai“ priemonėms skirto 375 mln. EUR biudžeto (žr. 9 ir 10 dalis). - Regionai ar miestai, jau parengę individualius ar bendrus projektus, kurie yra laikomi geriausios praktikos pavyzdžiais, galės sparčiau ir plačiau skleisti savo patirtį, jei naudosis galimybe siekti spartesnių pokyčių. - Regionai ir miestai, dalyvaujantys iniciatyvoje „Regionų ekonominiai pokyčiai“, privalės įsipareigoti aktyviai įtraukti geriausios praktikos idėjas į pagrindines programas. Tai jie galėtų padaryti nustatydami iniciatyvą „Regionų ekonominiai pokyčiai“ ERPF programų prioritetu arba įtraukdami specialią nuostatą į savo pagrindines programas. Šį įsipareigojimą reikės įvykdyti norint pasinaudoti galimybe siekti spartesnių pokyčių. - Iniciatyvoje „Regionų ekonominiai pokyčiai“ bus numatyta imtis daugiau ir aktyvesnių informavimo priemonių, siekiant sparčiai skleisti geriausią praktiką visiems Europos Sąjungos regionams ir miestams. Siekti šio tikslo padės kasmet rengiamas Europos regioninių inovacijų konkursas projektams, kurie teikia didelės naudos ekonomikos modernizavimo srityje (žr. 11−13 dalis). 5. Šios naujovės padės užtikrinti, kad iniciatyva „Regionų ekonominiai pokyčiai“ taptų nauja Europos Sąjungos priemone, skatinančia ekonomikos modernizavimą ir didinančia konkurencingumą, o Komisija bus atsakinga už galimybę siekti spartesnių pokyčių. Tai suteiks galimybę regionams ir miestams plėtoti konkrečias ekonomikos modernizavimui skatinti skirtas temas. Tai taip pat skatins pažangiai įgyvendinti iš ERPF remiamas Europos regioninės politikos programas ir užtikrins, kad jų įnašas siekiant modernizavimo tikslų nuolat didėtų. 6. Iniciatyvos „Regionų ekonominiai pokyčiai“ įgyvendinimas bus nesudėtingas, neatsiras naujų biurokratinių procedūrų, nes jos veikla bus valdoma per dabartines tarpregioninio bendradarbiavimo priemones ir miestų plėtros tinklų programas. Iniciatyva bus įgyvendinama laikantis subsidiarumo ir decentralizavimo principų. Taigi, iniciatyva „Regionų ekonominiai pokyčiai“ papildys sprendimus ir veiksmus, kurių jau anksčiau ėmėsi Komisija ir Taryba. 7. Komisija ne tik bendrai finansuos iniciatyvą „Regionų ekonominiai pokyčiai“ pagal Europos sanglaudos politikos Europos teritorinio bendradarbiavimo tikslą, bet ir nuolat teiks specialistų paramą ir, prireikus, administracinę pagalbą tinklams, besinaudojantiems galimybe siekti spartesnių pokyčių. Veiksmingos idėjos gali būti bendrai finansuojamos pagal ERPF remiamas Europos regioninės politikos programas, lėšos taip pat gali būti skiriamos pagal Europos investicijų banko ir Europos rekonstrukcijos ir plėtros banko pagalbos schemas. Rengiant projektus JASPERS techninės pagalbos iniciatyva taip pat gali būti labai naudinga. 8. Iniciatyvoje „Regionų ekonominiai pokyčiai“ bus numatyta galimybė siekti spartesnių pokyčių. Kaip ir visa iniciatyva „Regionų ekonominiai pokyčiai“, ši galimybė bus neprivaloma − regionai ir miestai ją galės rinktis savanoriškai, tačiau skirtingai nei visos iniciatyvos atveju, naudojantis šia galimybe pagrindinė iniciatorė bus Komisija, o ne regionai ir miestai. Komisija nustatys temas, kurios bus plėtojamos bendradarbiaujant su valstybėmis narėmis, kvies suinteresuotuosius regionus ir miestus prisijungti prie temą plėtojančio tinklo, kartu su vadovaujančiomis institucijomis inicijuos teminius tinklus ir apibendrins rezultatus. Be to, tinklams, besinaudojantiems galimybe siekti spartesnių pokyčių, bus pasiūlyta ekspertų pagalba rengiant veiksmų planus, padėsiančius įvertinti geriausios praktikos metodus. Kaip ir visa pagalba, teikiama pagal iniciatyvą „Regionų ekonominiai pokyčiai“, ši pagalba taip pat bus teikiama per dabartinius tarpregioninio bendradarbiavimo ir miestų plėtros mechanizmus. Abipusė jungiamoji grandis 9. Patirtis rodo, kad reikia glaudžiai susieti naujas idėjas kuriančius bandomuosius projektus ir ERPF remiamas Europos regioninės politikos programas, kurioms skiriama didžioji regioninės politikos biudžeto dalis. Tai labai svarbu norint sparčiai ir plačiai skleisti bei įgyvendinti naujas idėjas. Iniciatyva „Regionų ekonominiai pokyčiai“, ypač jos teikiama galimybė siekti spartesnių pokyčių, suteiks galimybę dalyvauti abipusiuose mainuose. Iniciatyva taip pat bus grindžiama patirtimi, sukaupta vykdant Bendrijos iniciatyvą EQUAL, kuri daug prisideda skleidžiant ESF bendrai finansuojamų veiksmų geriausią praktiką. Pirmiausia, regionai, plėtojantys idėjas, kurios tampa geriausios praktikos pavyzdžiais iš ERPF finansuojamų Europos regioninės politikos programų ar kitų ES programų arba jų pačių nacionalinių ar regioninių schemų, galės gauti savo idėjų įvertinimą pagal iniciatyvą „Regionų ekonominiai pokyčiai“ ir skleisti jas visoje Europos Sąjungoje. Antra, valstybės narės, regionai ir miestai, dalyvaujantys iniciatyvos „Regionų ekonominiai pokyčiai“ tinkluose, turės įrodyti, kad jie susieja (sukuria jungiamąją grandį) savo veiklą iniciatyvos „Regionų ekonominiai pokyčiai“ tinkluose ir savo pagrindinėse programose. Taip siekiama užtikrinti, kad idėjos, parengtos vykdant iniciatyvą, būtų sparčiai skleidžiamos pagrindinėse programose, todėl ši jungiamoji grandis bus labai svarbi regionams, dalyvaujantiems tinkluose, kurie naudojasi galimybe siekti spartesnių pokyčių. 10. Šią jungiamąją grandį, siejančią dviejų tipų regioninės plėtros veiksmus, galima užtikrinti nustatant gana lengvai įvykdomus reikalavimus, pavyzdžiui, įtraukti iniciatyvą „Regionų ekonominiai pokyčiai“ į ERPF programų prioritetus arba į regionų ir miestų, dalyvaujančių iniciatyvoje, pagrindines programas įtraukti specialią įpareigojančią nuostatą, užtikrinančią, kad jų programos gali įgyvendinti naujas idėjas. Geresnis informavimas 11. Veiksmingas informavimas bus svarbi iniciatyvos „Regionų ekonominiai pokyčiai“ dalis. Jis užtikrins sparčią idėjų, rezultatų ir informacijos apie geriausios praktikos projektus sklaidą. Šios veiklos pagrindas − dalyvaujančių Komisijos tarnybų informavimo padalinių bendros pastangos rengiant seminarus, leidinius ir naudojant kitas informavimo priemones. 12. Pagrindinis akcentas − konferencija „Regionų ekonominiai pokyčiai“, kuri bus rengiama kasmet tuo pačiu metu kaip ir pavasario Europos Vadovų Taryba. Taip bus aiškiai parodytas Bendrijos politikos priemonių indėlis modernizuojant ekonomiką ir siekiant Lisabonos tikslų. Pirmoji metinė konferencija bus surengta 2007 m. kovo mėn. 2007 m. kovo mėn. konferencijos metu bus pristatytas geros praktikos mainams skirtas naujas tinklalapis. Tinklalapio pristatymo metu jame bus pateikta informacija apie 50 projektų, vykdomų pagrindinėse politikos srityse, tokiose kaip moksliniai tyrimai, technikos naujovės, informacinė visuomenė, darnus ekonomikos vystymasis ir finansų inžinerija. Ši informacija bus surinkta iš šiuo metu vykdomų programų. Iki 2007 m. pabaigos projektų skaičius sieks mažiausiai 150. Konferencijos „Regionų ekonominiai pokyčiai“ metu Komisija kasmet paskelbs geriausios praktikos projektų pagal įvairias iniciatyvos sritis rinkinį. 13. Svarbi iniciatyvos „Regionų ekonominiai pokyčiai“ informavimo politikos dalis − metinio apdovanojimo už geriausius naujovių projektus pagal kurią nors iš atrinktų temų, susijusių su ekonomikos modernizavimu, įsteigimas. Šis apdovanojimas padės skleisti informaciją apie gerąją praktiką, skatins patirties mainus ir skleis pažangias idėjas. Apdovanojimas bus teikiamas kiekvienais metais iniciatyvos „Regionų ekonominiai pokyčiai“ pavasario konferencijoje. Išsamesnė informacija apie paraiškas apdovanojimui gauti bus paskelbta 2007 m. kovo mėn. konferencijos metu. Iniciatyva „Regionų ekonominiai pokyčiai“ ir galimybė siekti spartesnių pokyčių: santrauka Toliau pateikiamoje lentelėje apibendrinami iniciatyvos „Regionų ekonominiai pokyčiai“ ypatumai, ypač atsižvelgiant į galimybę siekti spartesnių pokyčių: „Regionų ekonominiai pokyčiai“ | Galimybė siekti spartesnių pokyčių | Ekonomikos modernizavimo ir konkurencingumo temas plėtojantys tinklai | Taip | Taip | Pagrindinis tinklų kūrimo iniciatorius | Regionas arba miestas | Komisija | Pagrindinis tinklo dalyvis | Regionas arba miestas | Regionas arba miestas | Europos regioninės politikos parama tinklo programai | Taip | Taip | Papildoma Komisijos parama − žinios ir administravimo paslaugos | Ne | Taip | Rezultatų įvertinimas | Regionai ir miestai | Komisija, regionai ir miestai | Įsipareigojimas aktyviai įtraukti geriausios praktikos idėjas į pagrindines programas | Pageidautina | Būtina | Programų vadovaujančiųjų institucijų dalyvavimas tinkluose | Pageidautina | Būtina | Iniciatyvos „Regionų ekonominiai pokyčiai“ metiniai apdovanojimai | Taip | Taip | Sparti rezultatų sklaida | Pageidautina | Būtina | Su modernizavimu susijusios temos 14. Naujoje Europos sanglaudos politikos 2007−2013 m. teisinio reguliavimo sistemoje numatytas bendras tikslas modernizuoti ekonomiką ir strateginės gairės dėl valstybių narių ir regionų investicijų. Valstybės narės ir regionai skatinami siekti kuo didesnio investicijų konvergencijos poveikio, kiek įmanoma, sutelkiant dėmesį į gairėse nurodytas temas. Valstybių narių ir regionų temų pasirinkimas skirsis priklausomai nuo jų santykinio ekonominio pajėgumo. Siekiant kuo labiau sutelkti dėmesį į nurodytas temas, bus nustatyti siektini tikslai. 15. Strateginėse gairėse valstybėms narėms ir regionams siūloma daug temų, kurias galima rinktis rengiant ekonominio vystymosi programas. Tris teminius gairių rinkinius ir bendrą teritorinį aspektą galima apibendrinti šiais siekiais: - didinti valstybių narių, regionų ir miestų patrauklumą, gerinant galimybę susipažinti su informacija apie juos, užtikrinant tinkamą paslaugų kokybę bei lygį ir išlaikant jų aplinkos potencialą. - skatinti inovacijas, verslumą ir žinių ekonomikos augimą, vykdant mokslinius tyrimus vystant inovacinius pajėgumus, įskaitant ekologines naujoves, naujas informacijos ir komunikacijos technologijas. - kurti daugiau ir geresnių darbo vietų, į darbo rinką ar verslumo veiklą pritraukiant daugiau žmonių, gerinant darbuotojų ir įmonių gebėjimą prisitaikyti ir didinant investicijas į žmoniškąjį kapitalą. - siekti didesnio bendro augimo potencialo ir tolygaus regionų vystymosi, ypač atkreipiant dėmesį į konkrečius geografinius ypatumus. Šios gairės yra panašios į prioritetinių veiksmų sritis, kurias 2006 m. kovo mėn. nustatė Europos Vadovų Taryba: daugiau investuoti į žinias ir naujoves, vystyti įmonių, ypač MVĮ, potencialą ir didinti įsidarbinimo galimybes pagal nustatytus prioritetus. Europos Vadovų Taryba taip pat atkreipė dėmesį į investicijų energetikos srityje svarbą. Apskritai iniciatyva prisidės prie bendrų sanglaudos politikos principų, t. y. skatinti lyčių lygybę, padėti neįgaliesiems ir siekti tvarios plėtros. 16. Komisijos tarnybos, siekdamos nustatyti pagal iniciatyvą „Regionų ekonominiai pokyčiai“ plėtotinas temas, įdėjo daug pastangų. Temos išsamiau aprašytos Komisijos tarnybų darbo dokumente SEC(2006) 1432. Komisijos tarnybų bendradarbiavimas, kurio eigoje buvo nustatytos temos, bus tęsiamas įgyvendinant iniciatyvą „Regionų ekonominiai pokyčiai“, ypač naudojantis galimybe siekti spartesnių pokyčių. Jei bus naudojamasi galimybe siekti spartesnių pokyčių, įvairiems teminiams tinklams vadovaus skirtingos Komisijos tarnybos. Bus siekiama glaudžiai susieti Bendrijos politikos priemones ir teminius tinklus, tokiu būdu suteikiant galimybę įvairiose politikos srityse įgyvendinti svarbias idėjas, susijusias su ekonomikos modernizavimu. Tolesni veiksmai 17. Komisijos tarnybos, valstybės narės, regionai ir miestai bendromis pastangomis sieks užtikrinti kuo didesnę paramą iniciatyvai „Regionų ekonominiai pokyčiai“ ir galimybei siekti spartesnių pokyčių. Neoficialiame regioninės politikos ministrų susitikime, vyksiančiame lapkričio 21 d. Briuselyje, pirmininkaujant Suomijai bus diskutuojama, raginant valstybes nares paremti dabartinių priemonių perorientavimą pagal Komisijos atrinktus tikslus bei temas. Komisijos tarnybos, rengdamosi suteikti galimybę siekti spartesnių pokyčių, padarė didelę pažangą, todėl planuojama, kad pirmieji teminiai tinklai pradės veikti 2006 m. pabaigoje. . [1] COM (2006) 386 galutinis pasiūlymas. Tarybos sprendimas dėl Bendrijos sanglaudos politikos strateginių gairių, 13 konstatuojamoji dalis. [2] Teisinis pagrindas yra pateikiamas 2006 m. liepos 11 d. Tarybos reglamento Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo ir panaikinančio Reglamentą (EB) Nr. 1260/1999, 7 straipsnio 3 dalyje. Išsamesnė informacija apie įgyvendinimo nuostatas pateikta 2006 m. liepos 5 d. ERPF reglamente Nr. 1080/2006.